દૈવી આપત્તિઓમાં સહાય કરવાની ભગવાન શ્રી સ્વામિનારાયણની આજ્ઞા અનુસાર ગુરુકુલ પરિવાર દ્વારા કુદરતી આપત્તિઓમાં તાત્કાલિક ફૂડ પેકેટ વિતરણથી માંડીને મેડીકલ સહાય અને પુનર્વસન સુધીના રાહત કાર્યો જાતિ – ધર્મના ભેદભાવ વગર હાથ ધરવામાં આવે છે. તાજેતરમાં સૌરાષ્ટ્રમાં થયેલ પૂર હોનારતમાં ઘણા વિસ્તારોમાં ઘરો અને અનાજ ઉપરાંત ઢોર- ઢાંખરનું વ્યાપક નુકશાન થાયુછે ત્યારે સદ્ગુરુવર્ય શાસ્ત્રી શ્રી માધવપ્રિયદાસજી સ્વામીના આદેશ અને પુરાની શ્રી બાલકૃષ્ણદાસજી સ્વામીના માર્ગદર્શન નીચે ગુરુકુલ પરિવારના સ્વયંસેવકો, વિદ્યાર્થીઓ અને સંતો જાતે આફતગ્રસ્ત વિસ્તારોમાં રાહત સામગ્રી પહોંચાડી રહ્યા છે. એક કુટુંબને ૮ થી દશ દિવસ નિર્વાહ થઇ શકે તેટલા લોટ, ખીચડી, ચોખા, કઠોળ, ઘી, તેલ, સ્ટવ, મીણબત્તી, માચીસ, સહિતની સામગ્રીઓની કીટ ઉપરાંત જરૂરી દવાઓ, કપડા, ધાબળા વગેરેનું વિતરણ થઇ રહ્યું છે. નવ ટન જેટલી રાહત સામગ્રીઓનું વિતરણ થઇ ગયું છે અને હજી વિતરણ ચાલુ છે. મોટા પાયે પુનર્વસનનું કાર્ય પણ જરૂરી છે. તે માટે સર્વેનું કાર્ય પણ ચાલું છે.